钦定古今图书集成/明伦汇编/官常典/第635卷 > 赵煚
## 钦定古今图书集成/明伦汇编/官常典/第635卷 > 赵煚

按《隋书》本传：“煚字贤通，天水西人也。深沉有器局，略
涉书史，周太祖引为相府参军事。闵帝受禅，迁陕州
刺史。蛮酋向天王聚众作乱，以兵攻信陵、秭归。煚勒
所部五百人，出其不意，袭击破之，二郡获全。时周人
于江南岸置安蜀城以御陈，属霖雨数旬，城颓者百
馀步。蛮酋郑南乡叛，引陈将吴明彻欲掩安蜀。议者”
皆劝煚益修守御，煚曰：“不然，吾自有以安之。”乃遣使
说诱江外生蛮向武阳，令乘虚掩袭其所居，获南乡
父母妻子。南乡闻之，其党各散，陈兵遂退。明年，吴明
彻屡为寇患，煚勒兵御之。前后十六战，每挫其锋，获
陈裨将覃冏、王足子、吴朗等三人，斩首百六十级。以
功授开府仪同三司，迁荆州总管长史，入为民部中
大夫。高祖为丞相，加上开府，复拜天官都司。会俄迁
大宗伯。及践阼，煚授玺绂，进位大将军，赐爵金城郡
公，邑二千五百户，拜相州刺史。朝廷以煚晓习故事，
征拜尚书右仆射。视事未几，以忤旨，寻出为陕州剌
史。俄转冀州刺史，甚有威德。煚尝有疾，百姓奔驰，争
为祈祷，其得民情如此。冀州俗薄，市井多奸诈。煚为
铜斗铁尺，置之于肆，百姓便之。上闻而嘉焉，颁告天
下，以为常法。尝有人盗煚田中蒿者，为吏所执。煚曰：
“此乃刺史不能宣风化，彼何罪也！”慰谕而遣之。令人
载蒿一车以赐盗者，盗者愧恧，过于重刑。其以德化
民，皆此类也。上幸洛阳，煚来朝，上劳之曰：“冀州大藩，
民用殷实，卿之为政，深副朕怀。”煚开皇九年卒，时年
六十八。